ফের ঘুর্ণাবর্ত! নভেম্বরেও চড়বে পারদ? জানুন আবহাওয়ার বড় আপডেট

ওয়েব ডেস্ক: নভেম্বরের অর্ধেক দিন পেরিয়ে গেলেও এখনও বঙ্গে শীতের (Winter) অনুভূতি সেভাবে মেলেনি। উত্তর এবং পশ্চিমের কয়েকটি জেলা ছাড়া এখনও সেভাবে পারদ নামেনি কোথাও। শহর কলকাতায় (Kolkata Weather) ভোরের দিকে হালকা ঠান্ডা লাগলেও বেলা বাড়লে তৈরি হচ্ছে গুমোট আবহাওয়া। তবে এই অবস্থা কাটতে এখনও কয়েকদিন লাগবে বলেই জানিয়ে দিয়েছে। ফের এক ঘুর্নাবর্ত প্রভাব ফেলবে শীতের আগমনে। এর জেরে রবিবার থেকেই তাপমাত্রা হালকা বাড়বে দক্ষিণবঙ্গে (South Bengal Weather)।

হাওয়া অফিস জানিয়েছে, বাংলাদেশের একটি ঘূর্ণাবর্তের প্রভাব এবং দক্ষিণ দিক থেকে উষ্ণ ও আর্দ্র হাওয়ার প্রবেশ—এই দুইয়ের মিলিত প্রভাবে আগামী সপ্তাহে পারদ কিছুটা উঠতে পারে। দক্ষিণের জেলাগুলিতে তাপমাত্রা বাড়তে পারে ২ থেকে ৩ ডিগ্রি। উত্তরবঙ্গের (North Bengal Weather) জেলাগুলিতেও ১ থেকে ২ ডিগ্রি তাপমাত্রা বৃদ্ধির পূর্বাভাস দিয়েছে হাওয়া অফিস।

আরও পড়ুন: বীরভূমে যুবতীকে লক্ষ্য করে পর পর গুলি, অভিযোগ স্বামীর দিকে

ছুটির দিন দক্ষিণবঙ্গজুড়ে সকালে হালকা ঠান্ডা থাকলেও দিনের তাপমাত্রা হবে ঊর্ধ্বমুখী। আবহাওয়া দফতর জানিয়েছে, আগামী দু’-তিন দিনে বেশ কয়েকটি জেলায় রাতের তাপমাত্রা ২ থেকে ৩ ডিগ্রি বাড়তে পারে। উত্তর-পশ্চিম দিকের ঠান্ডা হাওয়া কমে গিয়ে বঙ্গোপসাগর দিক থেকে গরম ও আর্দ্র হাওয়ার প্রবেশের জেরে বেড়েছে তাপমাত্রা। সোমবার ভোরবেলা কলকাতা সহ বেশ কয়েকটি জেলায় হালকা কুয়াশা দেখা যাবে। আগামী সপ্তাহে দক্ষিণবঙ্গে বৃষ্টির কোনও সম্ভাবনা নেই।

উত্তরবঙ্গে আজ থেকেই কুয়াশা আরও ঘন হবে বলে জানাচ্ছে হাওয়া অফিস। বিশেষ করে দার্জিলিং, কালিম্পংয়ের মতো পাহাড়ি এলাকায় ভোরের দিকে দৃশ্যমানতা কমে যেতে পারে ঘন কুয়াশার ফলে। দার্জিলিঙে ইতিমধ্যেই তাপমাত্রা ৬ ডিগ্রিতে নেমে এসেছে। আলিপুরদুয়ারের তাপমাত্রা ঘোরাফেরা করছে ১৪ ডিগ্রির আশেপাশে। তবে আগামী কয়েকদিন উত্তরবঙ্গেও রাতের তাপমাত্রা বৃদ্ধির সম্ভাবনা রয়েছে।